b'\n_START_ARTICLE_\nUnited World College\n_START_SECTION_\nHistorie\n_START_PARAGRAPH_\nKurt Hahn blev i 1956 inviteret til at tale ved NATOs Defense College, og bem\xc3\xa6rkede det t\xc3\xa6tte samarbejde og venskab der fandtes mellem lande, der kort forinden havde v\xc3\xa6ret fjender. Han fik id\xc3\xa9en om at bringe unge mennesker sammen p\xc3\xa5 en tilsvarende m\xc3\xa5de, der kunne v\xc3\xa6re eksempler p\xc3\xa5 nedbrydning af den Kolde Krigs fjendtligheder. Konkret fik Hahn ideen om en skole hvor piger og drenge i 16-19-\xc3\xa5rs alderen fra hele verden kunne tilegne sig faglige f\xc3\xa6rdigheder og samtidigt l\xc3\xa6re om og af hinanden. Optagelse til skolen skulle v\xc3\xa6re baseret uafh\xc3\xa6ngigt af den enkelte elevs baggrund men snarre p\xc3\xa5 deres akademiske f\xc3\xa6rdigheder og motivation til at leve op til Hahns vision. UWC blev f\xc3\xb8dt med den f\xc3\xb8rste skole, Atlantic College i Wales, der i 1962 \xc3\xa5bnede i et slot fra det 12. \xc3\xa5rhundrede._NEWLINE_I 1967 blev\xc2\xa0Lord Mountbatten\xc2\xa0pr\xc3\xa6sident for den internationale UWC-kommitt\xc3\xa9. Han s\xc3\xa5 et behov for at give flere unge muligheden for at g\xc3\xa5 p\xc3\xa5 UWC, og var med til at starte en process med m\xc3\xa5let om at \xc3\xa5bne flere skoler. I 1971 \xc3\xa5bnede United World College of South East Asia\xc2\xa0s\xc3\xa5ledes i Singapore, og\xc2\xa0UWC of the Pacific\xc2\xa0i Canada i 1974. I\xc2\xa01978\xc2\xa0blev\xc2\xa0Prins Charles\xc2\xa0udn\xc3\xa6vnt som pr\xc3\xa6sident for UWC. Han valgte at forts\xc3\xa6tte sin granonkels arbejde med at udvide organisationen. Prins Charles \xc3\xa5bnede hele fem nye skoler i sin tid som pr\xc3\xa6sident for UWC:\xc2\xa0Swaziland\xc2\xa0(1981),\xc2\xa0USA\xc2\xa0(1982),\xc2\xa0Italia\xc2\xa0(1982),\xc2\xa0Venezuela\xc2\xa0(1988) og Hongkong (1992)._NEWLINE_I 1995 blev pr\xc3\xa6sidentposten overtaget af\xc2\xa0Dronning Noor\xc2\xa0af\xc2\xa0Jordan. Hendes st\xc3\xa6rke interesse for UWC har hjulpet organisationen i at \xc3\xa5bne flere nye skoler, s\xc3\xa5som Norge (1995), Indien (1997) og skolerne i Costa Rica og Bosnien-Herzegovina i 2006. Fra 1999 og frem til 2013 delte Dronning Noor pr\xc3\xa6sidentskabet med Sydafrikas tidligere pr\xc3\xa6sident og Nobelprisvinder Nelson Mandela. H.K.H. Kronprinsen er protektor for UWC Danmark._NEWLINE_Selvom den Kolde Krig er slut, forts\xc3\xa6tter UWC med at uddanne unge efter Hahns principper om, at fred og respekt for forskellighed kan skabes gennem kulturforst\xc3\xa5else og sameksistens.\n_START_SECTION_\nUndervisning\n_START_PARAGRAPH_\nUWC-skolerne f\xc3\xb8lger IB-programmet, et to\xc3\xa5rigt international undervisningsprogram, der svarer til 2. og 3.g. Undervisningssproget er engelsk p\xc3\xa5 de fleste af skolerne, mens det ogs\xc3\xa5 er muligt at tage fag p\xc3\xa5 spansk p\xc3\xa5 United World College of Costa Rica og enkelte fag p\xc3\xa5 fransk eller spansk p\xc3\xa5 Lester B. Pearson United World College of the Pacific i Canada. UWC-skolerne i Norge og Italien tilbyder ogs\xc3\xa5 undervisning i henholdsvis norsk og italiensk. IB-programmet er ogs\xc3\xa5 adgangsgivende til danske universiteter.\n_START_SECTION_\nAktiviteter\n_START_PARAGRAPH_\nCAS-programmet (creativity, action, service), der er en del af IB-programmet, spiller en stor rolle i skolernes hverdag. CAS-programmet er ofte formet efter de enkelte skolers fysiske beliggenhed. United World College of the Atlantic har for eksempel et partnerskab med The Royal National Lifeboat Institution, og eleverne p\xc3\xa5 Li Po Chun United World College kan v\xc3\xa6re med til overv\xc3\xa5ge de lokale koralrev.\n_START_SECTION_\nUdv\xc3\xa6lgelse af skolernes elever\n_START_PARAGRAPH_\nUWC v\xc3\xa6lger elever til skolerne uden at skele til race, religion, seksualitet eller evnen til at betale. Udv\xc3\xa6lgelsen af de forskellige skolers elever g\xc3\xa5r ofte gennem uafh\xc3\xa6ngige nationalkomit\xc3\xa9er, der normalt ogs\xc3\xa5 giver de udvalgte elever et stipendie. I Danmark g\xc3\xa5r udv\xc3\xa6lgelsen gennem den danske nationalkomit\xc3\xa9.\n_START_SECTION_\nM\xc3\xa5ls\xc3\xa6tning\n_START_PARAGRAPH_\nUWC-bev\xc3\xa6gelsens officielle m\xc3\xa5ls\xc3\xa6tning lyder: "UWC makes education a force to unite people, nations and cultures for peace and a sustainable future"'